CELEX: 32013R0264
Language: et
Date: 2013-03-18 00:00:00
Title: Komisjoni rakendusmäärus (EL) nr 264/2013, 18. märts 2013 , millega kiidetakse heaks väike muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Cipolla Rossa di Tropea Calabria (KGT)]

22.3.2013   
            
            
               ET
            
            
               Euroopa Liidu Teataja
            
            
               L 82/28
            
         KOMISJONI RAKENDUSMÄÄRUS (EL) nr 264/2013,
   18. märts 2013,
   millega kiidetakse heaks väike muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Cipolla Rossa di Tropea Calabria (KGT)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 53 lõike 2 teist lõiku,
   ning arvestades järgmist:
   
               (1)
            
            
               3. jaanuaril 2013 jõustus määrus (EL) nr 1151/2012. Sellega tunnistati kehtetuks ja asendati nõukogu 20. märtsi 2006. aasta määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (2).
            
         
               (2)
            
            
               Määruse (EÜ) nr 510/2006 artikli 9 lõike 1 esimese lõigu kohaselt vaatas komisjon läbi Itaalia taotluse, millega soovitakse saada heakskiit komisjoni määruse (EÜ) nr 284/2008 (3) alusel registreeritud kaitstud geograafilise tähise „Cipolla Rossa di Tropea Calabria” spetsifikaadi muudatusele.
            
         
               (3)
            
            
               Taotluses soovitakse muuta spetsifikaati, täpsustades sibulate esitlemist ja pakendamist ning märgistamist.
            
         
               (4)
            
            
               Komisjon on kõnealuse muudatuse läbi vaadanud ja leidnud, et see on õigustatud. Kuna muudatus on väike, võib komisjon selle heaks kiita ilma määruse (EL) nr 1151/2012 artiklites 50 kuni 52 sätestatud menetlust kohaldamata,
            
         ON VASTU VÕTNUD KÄESOLEVA MÄÄRUSE:
   Artikkel 1
   Kaitstud geograafilise tähise „Cipolla Rossa di Tropea Calabria” spetsifikaati muudetakse käesoleva määruse I lisa kohaselt.
   Artikkel 2
   Spetsifikaadi põhielemente sisaldav koonddokument on esitatud käesoleva määruse II lisas.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. märts 2013
      
         
            Komisjoni nimel presidendi eest
         
         
            komisjoni liige
         
         Dacian CIOLOȘ
      
   
   
      (1)  ELT L 343, 14.12.2012, lk 1.
   
      (2)  ELT L 93, 31.3.2006, lk 12.
   
      (3)  ELT L 86, 28.3.2008, lk 21.
   
      I LISA
      Kaitstud geograafilise tähise „Cipolla Rossa di Tropea Calabria” spetsifikaadis on heaks kiidetud järgmised muudatused.
      
                  —
               
               
                  Artikli 5 kuuenda ja seitsmenda lõigu tekst
                  
                     „Pärast koristamist eemaldatakse pärlsibula (cipollotti) mugulatelt mullaga kaetud pealmised soomused, lõigatakse pealsed, jättes need 40 cm pikkusteks, ning asetatakse kimpuseotud mugulad restidele.
                     Vahetuks tarbimiseks mõeldud värsketel sibulamugulatel (cipolla da consumo fresco) eemaldatakse samuti soomused ning lõigatakse vajadusel pealsed, jättes need 60 cm pikkuseks, seejärel seotakse sibulad 5–8 kg raskustesse kimpudesse ning asetatakse restidele või korvidesse.”
                  
                  asendatakse järgmisega:
                  
                     „Pärast koristamist eemaldatakse pärlsibulamugulatelt (cipollotti) mullaga kaetud pealmised soomused, lõigatakse pealsed, jättes need 30–60 cm pikkusteks, ning asetatakse kimpuseotud mugulad restidele.
                     Vahetuks tarbimiseks mõeldud värsketel sibulamugulatel (cipolla da consumo fresco) eemaldatakse pealmised soomused ning lõigatakse pealsed, jättes need 35–60 cm pikkusteks ning seejärel seotakse sibulad 1,5–6 kg raskustesse kimpudesse ning asetatakse korvidesse või restidele.”
                  
               
            
                  —
               
               
                  Artikli 9 teises lõigu tekst
                  
                     „Tarbimisse antavad kaitstud geograafilise tähisega „Cipolla Rossa di Tropea – Calabria” märgistatud sibulamugulad tuleb pakendada vastavalt järgmisele korrale:
                     
                                 —
                              
                              
                                 pärlsibulad (cipollotti) peavad olema pakendatud kimpuseotult papp-, plastik- või puitkarpidesse, olles nii ka müügivalmis;
                              
                           
                                 —
                              
                              
                                 värskeks kasutuseks mõeldud sibulad (cipolla da consumo fresco) peavad olema seotud 5–8 kg raskustesse kimpudesse ning asetatud restidele või korvidesse;”
                              
                           
                  asendatakse järgmisega:
                  
                     „Tarbimisse antavad kaitstud geograafilise tähisega „Cipolla Rossa di Tropea – Calabria” märgistatud sibulamugulad tuleb pakendada vastavalt järgmisele korrale:
                     
                                 —
                              
                              
                                 pärlsibulad (cipollotti) peavad olema pakendatud kimpuseotult papp-, plastik- või puitkarpidesse, olles nii ka müügivalmis;
                              
                           
                                 —
                              
                              
                                 värskeks kasutuseks mõeldud sibulad (cipolla da consumo fresco) peavad olema seotud 1,5–6 kg raskustesse kimpudesse ning asetatud restidele või korvidesse;”
                              
                           
                  Muudetud on toote pakendamise ettevalmistamise kohta käivaid nõudeid, mis võimaldab suuremat paindlikkust pakendi suuruse valimisel ning vastab uutele turunõuetele pakendamise osas.
               
            
                  —
               
               
                  Artikli 9 neljanda lõigu tekst
                  
                     „Olenemata läbimõõdust peab kimbus olema vähemalt kuus mugulat ning samalaadsete pakendite puhul peab sibulate hulk ja kaal olema ühetaoline.”
                  
                  asendatakse järgmisega:
                  
                     „Olenemata läbimõõdust peab kimbus olema vähemalt kuus mugulat.”
                  
                  Traditsioonilise palmiku müümisel antakse kohalikele töötajatele suurem vabadus muuta palmik isikupärasemaks mugulate arvu ja suurusega.
               
            
                  —
               
               
                  Artikli 9 seitsmenda lõigu tekst
                  
                     „Et tagada toote täielik äratuntavus, selleks kannavad tarbimisse antavad pärlsibulad (cipollotti), vahetuks tarbimiseks mõeldud värsked sibulakimbud (cipolle da consumo fresco) ja kuivatamiseks mõeldud sibulapalmikud (cipolle da serbo) logo ja kaubamärgiga kleebist.”
                  
                  asendatakse järgmisega:
                  
                     „Et tagada toote jälgitavus ja täielik äratuntavus kantakse tarbimisse antavate pärlsibulate (cipollotto) ja kuivatamiseks mõeldud sibulapalmikutele (cippolla da serbo) pandavale kleebisele või muule pakendimaterjalile ELi logo ja kaubamärk, korvidesse või restidesse asetatud vahetuks tarbimiseks mõeldud värsked sibulakimbud (cippolla da consumo fresco) varustatakse aga täieliku märgistusega, mis sisaldab ärinime, ELi logo, kaubamärki ja toote liiki.”
                  
                  Sellise söögisibula „Cipolla Rossa di Tropea – Calabria” puhul, mis kuulub liiki vahetuks tarbimiseks mõeldud värske sibulakimp (cipolla da consumo fresco), kantakse märgisele ärinimi, ELi logo ja kaubamärgi kujutis ning toote liik. Sel viisil on iga kimp varustatud märgisega, mis sisaldab tarbijale vajalikku teavet toote nõuetekohaseks identifitseerimiseks.
               
            
                  —
               
               
                  Spetsifikaadis olevaid viiteid määrusele (EMÜ) nr 2081/92 on ajakohastatud.
               
            
   
      II LISA
      
         KOONDDOKUMENT
      
      Nõukogu määrus (EÜ) nr 510/2006 (1)
      
      
         „CIPOLLA ROSSA DI TROPEA CALABRIA”
      
      EÜ nr: IT-PGI-0105-0369-28.9.2011
      
         KGT (X) KPN ( )
      
      1.   Nimetus
      
      „Cipolla Rossa di Tropea Calabria”
      2.   Liikmesriik või kolmas riik
      
      Itaalia
      3.   Põllumajandustoote või toidu kirjeldus
      
      3.1.   Toote liik
      
      
                  Klass 1.6.
               
               
                  Puuviljad, köögiviljad ja teraviljad töötlemata ja töödeldud kujul
               
            3.2.   Toote kirjeldus, mida punktis 1 esitatud nimetus tähistab
      
      Kaitstud geograafilise tähisega „Cipolla Rossa di Tropea – Calabria” märgistatakse hariliku sibula (Allium cepa L.) järgmistesse ökotüüpidesse kuuluvaid mugulaid, millel on iseloomulik kuju ning mis moodustuvad varakult:
      
                  —
               
               
                  „Tondo Piatta” – varajane sort;
               
            
                  —
               
               
                  „Mezza campana” – keskvarajane sort;
               
            
                  —
               
               
                  „Allungata” – hiline sort.
               
            Eristada võib kolme liiki sibulat.
      
                   
               
               
                  
                     Cipollotto (pärlsibul)
                  
                              —
                           
                           
                              Värvus: valkjast roosaka või violettpunaseni.
                           
                        
                              —
                           
                           
                              Maitse: magus ja mahe.
                           
                        
                              —
                           
                           
                              Suurus: ELi normides ettenähtule vastav.
                           
                        
            
                   
               
               
                  
                     Cipolla da consumo fresco (vahetuks tarbimiseks mõeldud värske sibul)
                  
                              —
                           
                           
                              Värvus: valkjast roosa või violettpunaseni.
                           
                        
                              —
                           
                           
                              Maitse: magus ja mahe.
                           
                        
                              —
                           
                           
                              Suurus: ELi normides ettenähtule vastav.
                           
                        
            
                   
               
               
                  
                     Cipolla da serbo (kuivatamiseks mõeldud sibul)
                  
                              —
                           
                           
                              Värvus: punakast violettpunaseni.
                           
                        
                              —
                           
                           
                              Maitse: magus ja krõmpsuv.
                           
                        
                              —
                           
                           
                              Suurus: ELi normides ettenähtule vastav.
                           
                        
            3.3.   Tooraine (üksnes töödeldud toodete puhul)
      
      —
      3.4.   Sööt (üksnes loomse päritoluga toodete puhul)
      
      —
      3.5.   Tootmise erietapid, mis peavad toimuma määratletud geograafilises piirkonnas
      
      Söögisibula „Cipolla Rossa di Tropea – Calabria” kõik tootmisetapid külvamisest kuni saagi koristamiseni peavad toimuma tootmise geograafilises piirkonnas.
      3.6.   Erieeskirjad viilutamise, riivimise, pakendamise jm kohta
      
      Pärast söögisibula „Cipolla Rossa di Tropea – Calabria” mugulate koristamist töödeldakse neid järgmiselt:
      
                  —
               
               
                  pärlsibula (cipollotti) mugulatelt eemaldatakse mullaga kaetud pealmised soomused, lõigatakse pealsed, jättes need 30–60 cm pikkusteks, ning asetatakse kimpuseotud mugulad restidele;
               
            
                  —
               
               
                  vahetuks tarbimiseks mõeldud värsketel sibulamugulatel (cipolla da consumo fresco) eemaldatakse pealmised soomused ning lõigatakse pealsed, jättes need 35–60 cm pikkusteks ning seejärel seotakse sibulad 1,5–6 kg raskustesse kimpudesse ning asetatakse korvidesse või restidele;
               
            
                  —
               
               
                  kuivatamiseks mõeldud sibulamugulad (cipolla da serbo) kogutakse põllule aunadesse, kaetakse pealsetega ja jäetakse 8–15 päevaks kuivama, mille tulemusel mugulad muutuvad tihkeks, kõvaks ja värvilt erkpunaseks; juba kuivanud mugulate soomused võib eemaldada või mugulad pealsete abil kokku põimida; olenemata läbimõõdust peab kimbus olema vähemalt kuus mugulat; sibulaid võib müüa erineva kaaluga, kuid kuni 25 kg raskuste kogustena, mis on müügil kottides või restidel.
               
            Et tagada toote jälgitavus, kontroll ning kvaliteet tuleb sibulad pakendada toomispiirkonnas ning arvestada tavapäraseid meetodeid, mis on kinnistunud kohalikes tavades ja traditsioonides.
      3.7.   Erieeskirjad märgistamise kohta
      
      Konteineritel peab olema muu tekstiga võrreldes kaks korda suuremas kirjas märgitud kaitstud geograafiline tähis „Cipolla Rossa di Tropea Calabria”, lisaks sellele toote tüübi täpsustus „cipollotto”, „cipolla da consumo fresco”, „cipolla da serbo” ning kaubamärk.
      Et tagada toote jälgitavus ja täielik äratuntavus kantakse turustamisel pärlsibulate (cipollotto) ja kuivatamiseks mõeldud sibulapalmikute (cippolla da serbo) kleebisele või muule materjalile ELi logo ja kaubamärk, korvidesse või restidesse asetatud vahetuks tarbimiseks mõeldud värsked sibulakimbud (cippolla da consumo fresco) varustatakse aga täieliku märgistusega, mis sisaldab ärinime, ELi logo, kaubamärki ja toote liiki.
      4.   Geograafilise piirkonna täpne määratlus
      
      Kaitstud geograafilise tähisega „Cipolla Rossa di Tropea Calabria” söögisibula tootmispiirkond hõlmab tervikuna või osaliselt allpool osutatud maa-alasid Calabria maakonna järgmistes kommuunides.
      Cosenza provints:
      osa Fiumefreddo, Longobardi, Serra d’Aiello, Belmonte ja Amantea kommuunidest;
      Catanzaro provints:
      osa Nocera Terinese, Falerna, Gizzeria, Lamezia Terme ja Curinga kommuunidest;
      Vibo Valentia provints:
      osa Pizzo, Vibo Valentia, Briatico, Parghelia, Zambrone, Zaccanopoli, Zungri, Drapia, Tropea, Ricadi, Spilinga, Joppolo ja Nicotera kommuunidest.
      5.   Seos geograafilise piirkonnaga
      
      5.1.   Geograafilise piirkonna eripära
      
      Söögisibul „Cipolla Rossa di Tropea Calabria” kasvab liivasel või kergelt liivasel savi või lubjarikkal pinnasel rannikupiirkonnas või jõgede ja mägijõgede ümbruses, milles sisalduv kruus ei ole takistuseks sibulamugulate kasvule ja arengule. Rannikualad on väga sobivad vahetuks tarbimiseks mõeldud varajase sibula kasvatamiseks. Sisemaal asuvad põllud oma raskemate savi- ja lubjarikaste muldadega sobivad hästi kuivatamiseks mõeldud sibulate kasvatamiseks. Nagu minevikus, on punane sibul tänapäevalgi omal kohal nii perekondlikel maalappidel kui põllumajandusmaastikku üldpilti kujundavatel suurtel põldudel, seda kasutatakse toiduvalmistamises, kohalikes roogades ning traditsioonilistes retseptides.
      Selle kogu maailmas hästi tuntud ja oma valdkonnas ainulaadse toote kõrge kvaliteedi saavutamisele aitavad kaasa ka määratletud piirkonna pinnase- ja ilmastikutingimused.
      5.2.   Toote eripära
      
      Söögisibul „Cipolla Rossa di Tropea Calabria” on tuntud oma iseloomulike kvaliteedi ja organoleptiliste omaduste poolest – mugulad on mahedad, magusad, hästi seeditavad. Tänu nimetatud omadustele võib söögisibulat „Cipolla Rossa di Tropea – Calabria” tarvitada toorelt suuremates kogustes kui tavalist sibulat.
      5.3.   Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel
      
      Kaitstud geograafilise tähise „Cipolla Rossa di Tropea Calabria” registreerimistaotluste põhjenduseks on toote tuntus ja kuulsus, mis on saavutatud muu hulgas tänu erinevatele tooteedendusalgatustele, millest annavad tunnistust ka ajaloolised ja bibliograafilised viited. Erinevates ajaloolistes ja bibliograafilistes allikates on märgitud, et sibulat hakati Vahemere piirkonnas ja Calabrias kasvatama Kreeka ja Foiniikia vallutuste vahepealsel ajajärgul. Keskajal ja renessansiperioodil oli sibul kõrgelt hinnatud kui peamine kohalik toidus ning majandussaadus, mida kasutati vahetuskaubana, müüdi ja eksporditi meritsi Tuneesiasse, Alžeeriasse ja Kreekasse. Mitmed 18. ja 19. sajandil Calabrias viibinud maailmarändurid, kes külastasid Pizzo ja Tropea vahele jäävat Türreeni mere rannikut, on jätnud kirjalikke ülestähendusi Cipolle rosse ehk punase sibula asulatest. Sibul on alati kuulunud kohalike põllumeeste toidulauale ja kohalike toodete nimekirja. Calabrias 1905. aastal rännanud ja Tropead külastanud doktor Albertit üllatas kohalike elanike vaesus ja asjaolu, et nende söögiks oli ainult sibul. 20. sajandi algusaastatel mindi Tropea sibulakasvatuses üle väikestelt perekondlikelt aialappidelt ja juurviljaaedadelt tõhusama tootlikkusega suurpõllundusele. 1929. aastal ehitatud Valle Ruffa veejuhe võimaldas niisutamist, suuremaid põlde ja tõhusamat tootlikkust. Bourbonide dünastia valitsemisajal levis toode eriti hästi, jõudis ka Põhja-Euroopa turgudele ning muutus lühikese ajaga taganõutud ja hinnatud kaubaks, nagu kirjutatakse uurimuses Studi sulla Calabria – 1901, milles viidatakse ka mugulate kujule ja Calabria pikergustele punastele sibulatele. Esimesi korrapäraseid statistilisi andmeid Calabria sibulate kohta võib leida põllumajandusentsüklopeedias Enciclopedia agraria Reda (1936–39). Sibulatele üleriigilist kuulsust toonud ja asjaomasele piirkonnale ajaloolist ja kultuurilist väärtust lisanud toote ainulaadse eripära tõttu – mida veel tänapäevalgi võib kohata põllumajandustegevuses, toiduvalmistamises, igapäevases keeles ja rahvakultuuriüritustel – esineb turul ka toote jäljendamist ja nimetuse võltsimist.
      
         Viide spetsifikaadi avaldamisele
      
      Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Cipolla Rossa di Tropea Calabria” muutmistaotluse 10. augusti 2011. aasta Itaalia Vabariigi Teatajas nr 185.
      Spetsifikaadi terviktekst on kättesaadav järgmisel veebisaidil:
      http://www.politicheagricole.it/flex/cm/pages/ServeBLOB.php/L/IT/IDPagina/3335
      või:
      otse põllu-, toidu- ja metsamajandusministeeriumi veebisaidil (www.politicheagricole.it), klõpsates „Qualità e sicurezza” („Kvaliteet ja ohutus”; ekraanil ülal paremal) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).
      
         (1)  Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012 põllumajandustoodete ja toidu kvaliteedikavade kohta.